Numsa staak by UJUniversiteit van Johannesburg. Foto: Aurobindo Ogra – Eie werk. via Wikimedia Commons Die National Union of Metalworkers of South Africa (Numsa) het ŉ kennisgewing van hul voorneme om te staak, aan die Universiteit van Johannesburg oorhandig. Volgens die vakbond hou die staking verband met die universiteit se versuim om te voldoen aan gelyke betaling vir werk van gelykstaande waarde. “Daar is personeellede in die sekuriteitsafdeling wat laer salarisse verdien as hul kollegas, selfs al doen hulle presies dieselfde werk en het dieselfde verantwoordelikhede. Die graderingstelsel is onregverdig en ons eis dat dit dadelik hersien moet word,” het Oupa Ralake, woordvoerder van die vakbond, in ŉ verklaring gesê. Numsa eis ook dat werkers op dieselfde mediese fonds moet wees met dieselfde voordele. “Werkers wat in 2016 ingekontrakteer is, is nie op dieselfde mediese plan as ander personeellede nie. En om dinge te vererger, lewer die universiteit geen bydrae tot hul mediese fonds nie, maar dra by tot die mediese fonds van ander personeel. Dit is baie onregverdig!” Ralake het gesê die vakbond het reeds hierdie en ander kwessies met die bestuur van die universiteit aangeroer. “Hulle stel glad nie belang om hierdie belangrike kwessies aan te roer nie. Dit is skrikwekkend dat ŉ universiteit wat aanvoer sy kernwaardes is ŉ ‘etiese fondasie’ werkers op só manier kan mishandel.” Die vakbond versoek die bestuur van die universiteit om ŉ ooreenkoms te onderhandel wat alle partye bevoordeel. Die staking begin Vrydag en sal onbepaald voortduur.